Sonja Albrink (CD), 1997-11-13:
Lad mig starte med at takke for debatten i dag.
Eftersom der har været mange forskellige meldinger om, hvad man kan gøre ved generationsskifteproblemet, mener jeg, at der er et stort behov for, at vi får nedsat et kyndigt udvalg til at se på, hvordan problemerne omkring generationsskifte i små og mellemstore virksomheder løses.
Sagen er jo i virkeligheden den, at vi alle sammen er enige om, at patienten er syg. Nogle vil så ile til den syge patient uden selv at have klarhed over, hvad patienten egentlig fejler, fylde patienten med en masse medicin, selv om vi faktisk ikke rigtig ved, hvad der helbreder.
Vi udskyder pinen eller yder måske til allersidst det, vi kalder aktiv dødshjælp.
Mon ikke hellere vi skulle tale med en sagkyndig om, hvad det er, patienten fejler, og så kan man jo foreslå en fornuftig behandling, som ikke bare giver patienten lindring på kort sigt, men som også giver en langvarig helbredelse, og det er jo netop det, CD ønsker i det beslutningsforslag, som vi har fremsat i dag.
Jeg ved godt, at der er mange erhvervsfolk, som har talt om goodwill som en af de store skurke, men jeg synes, at vi for mange gange har set, at skattereglerne er blevet ændret efter pres fra den ene eller den anden side.
Og når det så kommer til stykket, så viser det sig jo i virkeligheden, at det kun var det halve problem, man fik has på.
Derfor mener jeg, at det er en god idé, at vi får sammensat et bredt udvalg, hvor både teoretikere, praktikere og folk med forskellig baggrund deltager i det arbejde.
Med de rigtige fagfolk håber jeg da også, at vi kunne undgå, at de ting, vi laver for at løse et problem, viser sig at skabe nogle andre et helt andet sted.
Det er jo ikke mere end et par uger siden, at Advokatsamfundet holdt, som jeg omtalte før, en debatdag om kvaliteten af de love, vi vedtager herinde.
Advokater, dommere og andre praktikere mente, at lovene var alt for lidt gennemarbejdet og efterlyste derfor også flere udvalgsarbejder, så komplicerede love som f.eks. skattelovene blev bedre gennemtænkt og der ikke kom så mange hovsaløsninger, og det er præcis det, vi i CD ønsker med det her beslutningsforslag.
Vi skal bede et udvalg om at se på problemerne og komme med nogle løsningsforslag, og så er det naturligvis op til Folketinget, om man vil gennemføre alle eller nogle af de forslag, som udvalget kommer med. Der er jo allerede gjort meget for at lette generationsskiftet, som både ministeren og andre har været inde på.
I finanslovforliget for 1995 indgik man bl.a. en aftale om at nedsætte arve- og gaveafgifterne.
Det hjalp i nogle situationer, ikke mindst for landbruget og skovbruget, hvor der er tradition for familieoverdragelser.
Men for masser af små og mindre virksomheder gælder det jo i dag, at der måske ikke er nogen i den nære familie, som har mod og lyst til at friste en tilværelse som selvstændig.
Derfor er det tit nødvendigt at gå ud og finde en person til at overtage virksomheden.
Her kan der selvfølgelig igen blive tale om goodwill, udvidelse af successionsreglerne, eller hvad ved jeg, men det er noget, som udvalget må foreslå.
Det er vel heller ikke uden grund, at Europa-Kommissionen i 1994 opfordrede medlemslandene til at lette generationsskiftet for de mange små og mellemstore virksomheder, der stod over for at skifte ejer.
Jeg synes, vi skal gøre noget ved det og lade det ske på en ordentlig måde, så der ikke er nogen, som kommer i hælene på os med beskyldninger om, at vi ikke har gjort vores arbejde godt nok.
Jeg vil endnu en gang understrege, at i CD lægger vi med det beslutningsforslag ikke op til nogen bestemt ændring hverken af afskrivningsloven, kildeskatteloven eller anden lov.
Vi beder simpelt hen om, at vi får nogle kyndige mennesker
til at se på forholdene, som kan komme med forslag til, hvordan de små og mellemstore virksomheder kan overleve. Alternativet til et generationsskifte er jo, som også andre har sagt, at ejeren drejer nøglen om og lukker og derefter sælger maskiner og bygninger stump for stump.
Det kan godt være, at det er en god forretning for ejeren, men det er ikke en god forretning for samfundet, for der forsvinder masser af arbejdspladser, og produktive mindre virksomheder lukker, og det er ikke den udvikling, vi ønsker.
Mest af alt er jeg forundret over, at måske skatteministeren kom med en afvisning af forslaget. Jeg havde også troet, at SF, når man kender i hvert tilfælde visse folk i SF's folketingsgruppe, som på andre områder kæmper meget for de små og selvstændige erhvervsvirksomheder, havde været mere positivt over for at foreslå, at vi får sat de her undersøgelser i gang.
Igen vil jeg takke for modtagelsen og håber, vi under udvalgsbehandlingen kan få en åben drøftelse af de muligheder, der ligger i de forslag.
Jeg vil til hr. Buksti sige, at under temadebatten i Erhvervsudvalget følte jeg, at hr. Buksti havde det knap så svært med den berøringsangst, som han udviste under den her debat.
Men om forslaget skal gøres bredere, er også noget, vi kan kigge på under udvalgsbehandlingen.
Så skal jeg takke for V's og K's positive meldinger. Jeg skal sige til fru Anni Svanholt fra SF, at jeg håber, vi måske kan få løftet sløret for, hvad det er, SF går og pusler med i forhold til de forslag, som deres ordfører nævnte under temadebatten.
Jeg skal takke hr. Kim Behnke for den positive modtagelse.
Og til hr. Frank Aaen må jeg jo sige, at CD og Enhedslisten jo ikke har den samme opfattelse af, hvad det er, der rører sig i samfundet.
Til hr. Poul Nødgaard, som sagde, at CD's tidligere erhvervsminister skulle have gjort noget mere på det her punkt, da hun var erhvervsminister, vil jeg sige
: Det er jo ikke kun erhvervsministeren, der skal gøre det her.
Det ligger jo hos skatteministeren, og derfor mener jeg, at CD gjorde, hvad de kunne.
Men jeg må igen i dag konstatere, at det jo er med skiftende flertal, man skal få nogle ting igennem, og det ser ikke ud til p.t., at der er flertal for CD's beslutningsforslag, men vi kan håbe, at vi om fjorten dage eller en måned står med et beslutningsforslag, som alle stort set kan være enige om, og det glæder vi os til i CD.